CELEX: 32012R0114
Language: sk
Date: 2012-02-10 00:00:00
Title: Nariadenie Rady (EÚ) č. 114/2012 z  10. februára 2012 , ktorým sa mení a dopĺňa nariadenie (ES) č. 765/2006 o reštriktívnych opatreniach voči Bielorusku

11.2.2012   
            
            
               SK
            
            
               Úradný vestník Európskej únie
            
            
               L 38/3
            
         NARIADENIE RADY (EÚ) č. 114/2012
   z 10. februára 2012,
   ktorým sa mení a dopĺňa nariadenie (ES) č. 765/2006 o reštriktívnych opatreniach voči Bielorusku
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady 2012/36/SZBP z 23. januára 2012 (1), ktorým sa mení a dopĺňa rozhodnutie Rady 2010/639/SZBP (2) o reštriktívnych opatreniach voči Bielorusku,
   so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               V nariadení Rady (ES) č. 765/2006 (3) sa stanovuje zmrazenie aktív prezidenta Lukašenka a niektorých predstaviteľov Bieloruska.
            
         
               (2)
            
            
               Svojím rozhodnutím 2012/36/SZBP Rada rozhodla, že zmrazenie finančných prostriedkov a hospodárskych zdrojov by sa malo rozšíriť na osoby zodpovedné za vážne porušenia ľudských práv alebo za represiu voči občianskej spoločnosti a demokratickej opozícii, predovšetkým vrátane osôb vo vedúcom postavení, a na osoby alebo subjekty, ktoré majú prospech z Lukašenkovho režimu alebo ho podporujú, predovšetkým vrátane osôb a subjektov, ktoré poskytujú režimu finančnú alebo materiálnu pomoc.
            
         
               (3)
            
            
               Toto opatrenie patrí do rozsahu pôsobnosti Zmluvy o fungovaní Európskej únie a na nadobudnutie jeho účinnosti je potrebné opatrenie na úrovni Únie, najmä vzhľadom na zabezpečenie jeho jednotného uplatňovania hospodárskymi subjektmi vo všetkých členských štátoch.
            
         
               (4)
            
            
               Nariadenie (ES) č. 765/2006 by sa preto malo zodpovedajúcim spôsobom zmeniť a doplniť.
            
         
               (5)
            
            
               S cieľom zabezpečiť účinnosť opatrení stanovených v tomto nariadení malo by toto nariadenie nadobudnúť účinnosť dňom nasledujúcim po jeho uverejnení,
            
         PRIJALA TOTO NARIADENIE:
   Článok 1
   Nariadenie (ES) č. 765/2006 sa týmto mení a dopĺňa takto:
   
               1.
            
            
               Článok 2 sa nahrádza týmto článkom:
               „Článok 2
               1.   Všetky finančné prostriedky a hospodárske zdroje, ktoré patria fyzickým alebo právnickým osobám, subjektom alebo orgánom uvedeným v prílohách I, IA a IB alebo ktoré sú v ich vlastníctve, držbe, alebo pod ich kontrolou, sa zmrazujú.
               2.   Žiadne finančné prostriedky ani hospodárske zdroje sa nesmú sprístupniť, priamo ani nepriamo, fyzickým ani právnickým osobám, subjektom alebo orgánom uvedeným v prílohách I, IA alebo IB alebo v ich prospech.
               3.   Zakazuje sa vedomé a zámerné zapojenie sa do činností, ktorých cieľom alebo účinkom je priame alebo nepriame obchádzanie opatrení uvedených v odsekoch 1 a 2.
               4.   Príloha I obsahuje zoznam fyzických alebo právnických osôb, subjektov a orgánov, ktoré Rada v súlade s článkom 2 ods. 1 písm. a) rozhodnutia Rady 2010/639/SZBP z 25. októbra 2010 o reštriktívnych opatreniach voči Bielorusku (4) určila za zodpovedné za porušenie medzinárodných volebných noriem počas prezidentských volieb v Bielorusku 19. marca 2006 a za potlačovanie občianskej spoločnosti a demokratickej opozície alebo zoznam osôb, subjektov a orgánov s nimi spojených.
               5.   Príloha IA obsahuje zoznam fyzických alebo právnických osôb, subjektov a orgánov, ktoré Rada v súlade s článkom 2 ods. 1 písm. b) rozhodnutia 2010/639/SZBP určila za zodpovedné za porušenie medzinárodných volebných noriem počas prezidentských volieb v Bielorusku 19. decembra 2010 a za potlačovanie občianskej spoločnosti a demokratickej opozície alebo zoznam osôb, subjektov a orgánov s nimi spojených.
               6.   Príloha IB obsahuje zoznam fyzických alebo právnických osôb, subjektov a orgánov, ktoré Rada v súlade s článkom 2 ods. 1 písm. c) a d) rozhodnutia 2010/639/SZBP určila buď za: i) zodpovedné za vážne porušenie ľudských práv alebo represiu voči občianskej spoločnosti a demokratickej opozícii v Bielorusku, alebo ii) osoby alebo subjekty, ktoré majú prospech z Lukašenkovho režimu alebo ho podporujú.
            
         
               2.
            
            
               V článku 2b odsekoch 1 a 2, v článku 3 ods. 1 písm. a), v článku 4a a v článku 8a odsekoch 1 a 4 sa odkazy na „prílohy I a IA“ nahrádzajú odkazmi na „prílohy I, IA a IB“.
            
         Článok 2
   Príloha k tomuto nariadeniu sa vkladá do prílohy IB k nariadeniu (ES) č. 765/2006.
   Článok 3
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. februára 2012
      
         
            Za Radu
         
         
            predsedníčka
         
         C. ANTORINI
      
   
   
      (1)  Ú. v. EÚ L 19, 24.1.2012, s. 31.
   
      (2)  Rozhodnutie z 25. októbra 2010 (Ú. v. EÚ L 280, 26.10.2010, s. 18).
   
      (3)  Ú. v. EÚ L 134, 20.5.2006, s. 1.
   
      (4)  Ú. v. EÚ L 280, 26.10.2010, s. 18.“
   
      PRÍLOHA
      
         
            „PRÍLOHA IB
            V tejto prílohe nie sú žiadne údaje.“